﻿ CONTEXTUL SOCIAL, SOCIOLOGIA ŞI TEMATICA  INOVAŢIEI SOCIALE CĂTĂLIN ZAMFIR novaţia socială, ca de altfel toate temele sociale, intră în atenţia cercetării nu ca etapă în logica reflecţiei cognitive, ci I ca reflex al urgenţelor răsărite în dinamica colectivităţilor. Contextele sociale conferă tematicii inovaţiei sociale profiluri specifice. În sociologia occidentală, surprinzător, această temă a început să stârnească interes de abia în ultimii ani. Studiul de faţă identifică nouă contexte sociale care au pus o amprentă pe abordarea inovaţiei sociale. O atenţie distinctă este acordată gândirii sociologice româneşti actuale. Încerc să răspund la întrebarea „de ce sociologia românească este pe punctul de a acorda o atenţie specială inovaţiei sociale?”. Considerarea acestei teme reprezintă unul dintre semnalele că sociologia românească iese dintr-o criză pe care o parcurge în momentul de faţă, indicând totodată o direcţie de dezvoltare. Cuvinte-cheie: inovaţie socială, difuzare, asimilare, sociologie/ sociologie românească. Societatea este un construct uman. O inovaţie. Toate componentele culturii – limbile, religia, miturile, arta, familia cu regulile ei, organizarea socială – sunt constructe umane noi, deci inovaţii. Societăţile, sub presiunea nevoilor, inovează continuu, considerând condiţiile şi oportunităţile. Ele se află într-o continuă schimbare. Este legitim, deci, să ne întrebăm când a apărut tematica inovaţiei sociale în conştiinţa colectivă şi în preocupările sociologiei/ ştiinţei. Curios însă că, deşi s-au făcut mereu inovaţii sociale, tematica inovaţiei sociale a pătruns în centrul atenţiei de abia în ultimii ani. Temele de reflecţie socială nu apar, de regulă, în centrul interesului ştiinţific ca rezultat al evoluţiei stricte a cunoaşterii, într-o filieră cognitivă. Ele intră în atenţia ştiinţei doar în momentul în care ele sunt conştientizate de către colectivitate ca probleme care trebuie soluţionate, ca obiect al unui efort colectiv. Ceea ce se rezolvă „de la sine” nu face, în general, obiectul preocupărilor explicite. De regulă, temele reflecţiei sociale au explodat mai întâi în interesul social-politic al colectivităţii şi apoi s-au transferat în cel ştiinţific. Adresa de contact a autorului: Cătălin Zamfir, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: czamfir@sas.unibuc.ro; czamfir@iccv.ro. CALITATEA VIEŢII, XX, nr. 1–2, 2009, p. 8–18 2 CONTEXTUL SOCIAL, SOCIOLOGIA ŞI TEMATICA INOVAŢIEI SOCIALE 9 Inovaţia socială s-a conturat ca un domeniu distinct de preocupări ştiinţifice încă de la începutul secolului al XX-lea, mai accentuat în antropologia socială şi culturală, şi mult mai târziu, de abia în ultimii ani, în sociologia occidentală. În contexte sociale diferite, tematica inovaţiei sociale a avut profiluri distincte. NOUĂ CONTEXTE SOCIALE 1. Expansiunea mondială a Occidentului: antropologia socială şi culturală. Tema inovaţiei sociale s-a conturat, la început, în antropologia culturală/ socială, dar fără o relevanţă socială actuală centrală. Pe fondul expansiunii mondiale a Occidentului s-a dezvoltat interesul antropologilor pentru „celelalte” culturi. Specialiştii occidentali s-au găsit în faţa unei mari diversităţi de inovaţii culturale, dar şi frapante comunalităţi. Cum explici atât varietatea construcţiilor culturale, cât şi comunalitatea lor? Multe dintre inovaţii au fost descoperiri independente, altele s-au „difuzat”, au fost „asimilate” prin contact între comunităţi. Fascinată de imensa masă de inovaţii, ea le-a înregistrat şi a căutat să le explice. O întrebare fundamentală la care antropologia a trebuit să răspundă a fost: sunt inovaţiile culturale „descoperiri” independente, dezvoltate în centre diferite, sau inovaţiile se difuzează dintr-un centru unic şi sunt asimilate de celelalte comunităţi? Era evident că izolarea geografică – America, Australia –, dar şi slaba comunicare şi migraţie teritorială susţinea existenţa multor cazuri de inovaţii independente, paralele. Antropologia s-a confruntat însă cu o problemă adiţională, încărcată de suspiciuni politice: inovaţiile culturale pot fi ordonate pe o scară valorică? Intuiţia ne spune că variaţia culturală nu se datorează doar condiţiilor diferite, şi deci egal justificate, ci ele sunt soluţii alternative la acelaşi tip de probleme, unele putând fi considerate a fi mai bune decât altele. Împotriva suspiciunii de europocentrism care exprimă politica imperialistă, s-a convenit asupra unui principiu teoretic foarte subţire: culturile sunt egale; nu pot fi, deci, diferenţiate valoric. În Europa s-au produs, cu o dinamică foarte accentuată, inovaţii sociale, dar, printr-un proces global, mai degrabă. În contextul societăţilor din Europa, aflată într-un rapid proces de schimbare şi de „europenizare”, comunalitatea culturală, şi mai puţin varietatea, a atras atenţia. Din Antichitate, comunicarea şi transferul dintre comunităţile europene au fost foarte intense, pe mai bine de 2 000 de ani. Cu siguranţă erau şi inovaţii independente, dar acestea erau greu de identificat cu precizie şi, în orice caz, mai degrabă excepţii. Cazuri de dezvoltări independente putem găsi; cazul Angliei, datorită „insularităţii” ei, ar putea fi invocat, dar acestea sunt mai degrabă excepţii şi sunt marginale. Ulterior, Europa a fost sursa unor transferuri masive nu numai pe teritoriul ei, ci tot mai mult mondial. „Globalizarea” este în mare măsură o difuziune a inovaţiilor occidentale, natura ei părând a fi pusă tot mai mult în discuţie. 2. Societăţile capitaliste dezvoltate nu au fost foarte interesate de inovaţia socială. Şi nici sociologia dezvoltată în acest context social nu a manifestat un interes special pentru temă. 10 CĂTĂLIN ZAMFIR 3 În sociologie (predominant ştiinţă a societăţilor prezente), tematica inovaţiei sociale a apărut relativ târziu, mai ales centrată pe un caz particular: inovaţia din ştiinţă/ tehnologie şi, ceva mai târziu, din economie, cu privire la inovaţia managerială. Tema inovaţiei sociale, deşi era „în aer”, nu avea însă rădăcini de interes. A rămas mult timp ca o temă legitimă ştiinţific, dar relativ banală, cu 1 . relevanţă ştiinţifică şi socială scăzută Nu există societăţi în care oamenii să fie satisfăcuţi de mediul lor social de viaţă. Ei vor mereu ca „societatea” să fie mai bună, şi doresc să o schimbe, dar nu ştiu cum. S-a dezvoltat în sociologie funcţia constructivă, metodologia schimbării sociale proiectate, a „metodologiei” inovaţiei sociale? De abia în ultimul timp au apărut preocupări în acest domeniu. Întreaga sociologie occidentală s-a centrat pe două funcţii, extrem de importante pentru funcţionarea societăţii: descrierea realităţii sociale, şi explicarea proceselor/ fenomenelor sociale existente. Funcţia constructivă a sociologiei a rămas cronic subdezvoltată. Sociologia occidentală a înregistrat doar schimbările sociale deja realizate, dar nu a fost un actor al schimbărilor. Dacă deschidem manuale de metodologie a sociologiei am putea fi şocaţi de faptul că ele sunt aproape exclusiv dedicate metodologiei descrierii realităţii sociale: interviuri, chestionare, observaţie, analiză de text; chiar şi metodologia explicaţiei este tratată, mai degrabă, marginal. Manualele de metodologie a sociologiei nu dedică încă nici un spaţiu metodologiei schimbării/ construcţiei sociale proiectate. Acest deficit tematic al sociologiei nu trebuie atribuit sociologilor. El a fost răspunsul la „comanda” socială: nu a existat, şi nici nu putea să existe, o cerere din partea societăţii ca sociologia să contribuie la proiectarea schimbărilor sociale. Schimbările sociale s-au produs, dar ele nu aveau nevoie de contribuţia ştiinţei. Cum putem explica slabul interes pentru inovaţia socială, în gândirea occidentală? Răspunsul la această întrebare trebuie căutat în modelul dezvoltării societăţilor capitaliste. Este evident că societăţile occidentale au cunoscut, în ultimul secol, un proces de dezvoltare explozivă. Inovaţii s-au petrecut în toate sectoarele şi cu succesiuni rapide. Cum s-a realizat însă această dezvoltare? A existat un program/ plan care ar fi proiectat aceste schimbări? O strategie, o concepţie? Era chemată sociologia să contribuie la acest proces rapid de schimbare? Occidentul capitalist prezintă cazul unei dezvoltări pe care aş numi-o organică: cu paşi mici, din aproape în aproape, construcţii instituţionale şi culturale rapide cu mare cumulativitate şi difuziune/ preluare, fără decizii explicite spectaculoase, care să fi produs rupturi/ schimbări dramatice. Au fost şi evenimente, ca războaiele. Acestea nu au reprezentat inovaţii propriu-zise, ci mai degrabă produse ale dinamicii unor sisteme sociale care au modificat dramatic configuraţia social-politică a lumii. 1 Cadrul teoretic şi metodologic al inovaţiei sociale este expus pe larg de către mine în „Inovaţia socială: context şi tematică”, în revista Inovaţia socială on line, nr. 1/2009. 4 CONTEXTUL SOCIAL, SOCIOLOGIA ŞI TEMATICA INOVAŢIEI SOCIALE 11 Inovaţiile sociale în spaţiul occidental s-au petrecut în felul următor: motorul inovaţiilor globale a fost compus din inovaţiile tehnologice şi inovaţiile economice, care nu sunt însă globale, ci se realizează în cadrul întreprinderilor private. Firmele au fost, în ultimele secole, actorii principali ai inovaţiilor, ai preluării şi difuzării lor şi, prin cumulare, ai creşterii economice. Şi creşterea economică a schimbat totul. Schimbarea socială a fost, mai degrabă, reactivă în toate componentele sale – sistemul politic, sistemul juridic, morala, configuraţia comunităţilor –, a generat noi probleme sociale – adaptări la noile probleme şi oportunităţi generate de economie. De fapt, societăţile occidentale s-au dezvoltat rapid, dar „cu spatele la viitor”. Comunitatea s-a confruntat cu o mulţime de probleme punctuale. A căutat soluţii punctuale la aceste probleme. Soluţionarea problemelor curente au generat noi probleme şi noi soluţii. Societatea capitalistă s-a construit din aproape în aproape, „de jos în sus”, fără proiecte globale. S-a presupus, de regulă, că direcţia dezvoltării rezultate este bună, pentru că ea este modelată de prosperitatea oferită de creşterea economică. Schimbările sociale globale s-au realizat, în consecinţă, fără suportul unei cunoaşteri globale, ci doar cu competenţe practice sectoriale: jurişti, politicieni, administratori, manageri; de sociologi era nevoie doar pentru competenţa lor în soluţionarea problemelor punctuale. Inovaţiile din ştiinţă şi tehnologie au fost, de la început, evidente. Nu acelaşi caz este şi al inovaţiilor sociale. Întreaga construcţie socială cuprinde o mare masă de inovaţii sociale, dar acestea au fost mai puţin evidente. Cursul era normal. O apă care curge nespectaculos. Dar cumularea transformă pârâul în fluviu. Sunt puncte despre care se poate spune că ele marchează schimbarea pârâului în râu şi, apoi, a acestuia, în fluviu? La început, un observator nu-l numeşte fluviu. Geograful, care porneşte „de jos”, constată existenţa unui fluviu, şi caută de unde acesta vine şi îl numeşte fluviu încă de la izvor. Un alt observator care vede fluviul doar la izvorul său l-ar numi pârâu sau râu, iar nu „fluviu”. Dar în fapt, acolo, la începutul său, el nu este încă fluviu. Poate deveni sau nu fluviu, în funcţie de alte situaţii întâlnite pe parcurs. Sociologul poate identifica cu greu punctul iniţial al unei schimbări majore. De regulă, acesta este la început mic, insesizabil, şi el, într-un context dat, s-a cumulat cu alte mici inovaţii, putând duce la o inovaţie socială majoră. Se spune că o idee „plutea în aer”. Deci inovaţiile sociale sunt, de regulă, la început difuze, o mulţime de stări de spirit, idei-schiţă care, cuplându-se, au dus la ceva care a devenit o inovaţie majoră. Nu mai este important cine a articulat-o iniţial. Un exemplu de preocupări ale sociologiei în tematica socială a inovaţiei: acum câteva decenii a dominat analiza impactului social al inovaţiilor tehnologice, dar şi avertizarea despre riscuri, mai ales ecologice, cu chemarea de a se lua măsuri. Tematica inovaţiei sociale a obţinut o atenţie specială nu în societăţile capitaliste dezvoltate ale occidentului, ci în câteva contexte sociale diferite. 3. Societăţile aflate la „marginea Occidentului dezvoltat”. Problema identificării strategiilor de dezvoltare/ inovaţie socială a apărut mai întâi în ţările în 12 CĂTĂLIN ZAMFIR 5 situaţie de decalaj/ subdezvoltare. Aici inovaţia socială a luat forma preluării experienţei Occidentului, sub eticheta „modernizării”. Problema era: ce trebuie să facă o ţară intrată în primele faze ale relansării social-economice pentru a se alinia la nivelul ţărilor dezvoltate. Evident, acest lucru nu putea să se realizeze decât prin asimilarea achiziţiilor din Occidentul dezvoltat. În secolul al XIX-lea şi prima jumătate a secolului al XX-lea, în România a existat o amplă discuţie pe această temă. Teoria „formelor fără fond” a fost centrală în dezbaterea asupra strategiilor 2 de lichidare a subdezvoltării . Şcoala sociologică de la Bucureşti a dezvoltat un ambiţios program de „ridicare a satelor”, ca pârghie esenţială a dezvoltării. 4. Revoluţiile comuniste au pus masiv problema unei construcţii sociale proiectate. Obiectivul revoluţiilor comuniste a fost construirea ambiţioasă a unui nou tip de societate: o nouă organizare a economiei, un nou sistem politic, noi principii de organizare socială; o nouă morală şi chiar promovarea unui nou tip de personalitate umană, care să devină un factor activ al reconstrucţiei sociale, compatibil cu principiile noului sistem social. Elaborarea programului de construcţie socială a fost preluată însă de factorul politic: partidul comunist unic, cu mecanismele sale. Activitatea politică de elaborare a programelor de dezvoltare socială a fost pusă sub „pălăria” teoretică a „filozofiei marxist- leniniste”, dar actorii decisivi au fost conducerile partidelor, care şi-a asumat monopolul asupra producerii şi validării oricărei tentative de elaborare a analizei societăţii şi a formulării strategiilor de dezvoltare. Specialiştii puteau avea o influenţă mai ales prin mecanismele interne ale partidului, dar şi difuz, în diferitele puncte ale sistemului public. Acumularea de cunoaştere în interiorul partidului ar fi putut duce la modificări de viziune politico-ideologică. În România, dar de fapt şi în celelalte ţări socialiste, după raportul lui Hruşciov la congresul al XX-lea al PCUS din 1956, s-a deschis un câmp larg de liberalizare a viziunii politico-ideologice, dar şi ştiinţifice. Revoluţia din Ungaria şi reprimarea ei a fost, probabil, factorul decisiv de blocare a procesului de liberalizare. Revoluţia din Ungaria a făcut ca partidele comuniste să se teamă de schimbări promovate de către specialişti, fără controlul partidelor, care ar fi stimulat mişcări politico-ideologice independente. Dar procesul de liberalizare nu a fost în întregime blocat. În România, anii ’60 au oferit un spaţiu de explozie a liberalizării intelectuale, dar cu o anumită prudenţă. Detaşarea de Uniunea 2 Henri H. Stahl, Gânditori şi, curente de istorie socială românească, Biblioteca Institutului Social Român, Editura Universităţii Bucureşti, 2001; Cătălin Zamfir, Analiza critică a tranziţiei. Ce va fi după?, Iaşi, Editura Polirom, 2004; Schifirneţ, Constantin, Maria Larionescu, Controverse asupra dezvoltării sociale: puncte de vedere în sociologia românească, în Cătălin Zamfir şi Laura Stoica (coordonatori), O nouă provocare: dezvoltarea socială, Iaşi, Editura Polirom, 2006; Ilie Bădescu, Teorii ale dezvoltării, în Cătălin Zamfir şi Laura Stoica (coordonatori), O nouă provocare: dezvoltarea socială, Iaşi, Editura Polirom, 2006; Vladimir Pasti, Mărirea şi decăderea capitaliştilor români, în Cătălin Zamfir şi Laura Stoica (coordonatori), O nouă provocare: dezvoltarea socială, Iaşi, Editura Polirom, 2006; Cătălin Zamfir şi Simona Stănescu (coordonatori), Enciclopedia dezvoltării sociale, Iaşi, Editura Polirom, 2007. 6 CONTEXTUL SOCIAL, SOCIOLOGIA ŞI TEMATICA INOVAŢIEI SOCIALE 13 Sovietică a fost un factor care a stimulat procesul de liberalizare în societatea românească. În Cehoslovacia, procesul a mers rapid, ajungându-se la lansarea programului „socialismul cu faţă umană”, începutul unui proces de reformă structurală. Reprimarea mişcării reformiste din Cehoslovacia a fost un indicator clar al incapacităţii partidelor comuniste de a accepta schimbări importante. Lipsa voinţei de reformă la vârful partidelor s-a manifestat prin conduceri conservatoare în toate partidele, susţinute şi controlate de Uniunea Sovietică. „Închiderea politică” nu a putut face ca în masa societăţii să nu se producă procese de acumulare de cunoştinţe şi capacităţi care, într-un moment sau altul, ar fi putut oferi un punct solid de pornire a unui proces de reformare. În România, sociologia a avut un rol important. Se prefigura un proces de înlocuire a monopolului politic asupra programului de dezvoltare socială cu o pluralitate de programe generate de experţi. Orientarea tehnocrată era o alternativă la metodele politice structural nedemocratice. Nu este întâmplător interesul pentru tematica evaluării eficienţei programelor sociale, care ar putea fi considerată ca o critică indirectă la adresa impasului regimului comunist, dar şi cristalizarea unui program de reformă: se încerca promovarea unei culturi a eficienţei sociale. Tematica stilurilor de conducere pe linia democratizării a fost foarte importantă. Nu trebuie, desigur, supraestimat efectul acestor tendinţe. Conducerea partidului a dus o politică de marginalizare a acestor preocupări, cu o anumită toleranţă însă. Regimul a devenit tot mai opresiv şi mai anchilozat, eliminând orice şansă de schimbare. Dacă s-ar face o analiză comparativă a sociologiei din ţările socialiste şi cea din Occident, probabil s-ar conclude cu surpriză o prezenţă mai accentuată a tematicii dezvoltării/ inovaţiei sociale în ţările socialiste. Cel puţin, sociologia românească oferă un exemplu din acest punct de vedere. Era o contribuţie potenţială a sociologiei la reformarea societăţii socialiste. Orientarea dominantă în sociologia românească din acea perioadă a fost nu de „dizidenţă”, adică de subminare a sistemului socialist, ci de reformă a acestuia. Teoria- program a convergenţei sistemului socialist şi capitalist a devenit atractiv, oferind o direcţie de reformă. În programul comunist erau enunţate câteva principii ale inovaţiei sociale promovate. De exemplu, stilul democrat-participativ de conducere, la toate nivelurile organizării sociale. Era vorba de un alt tip de democraţie, nu reprezentativă, ci participativă, pe presupoziţia unităţii de interese, la care se adăuga şi accentul pe participarea specialiştilor. Un fel de democraţie „la locul de muncă”, dominată însă de o tensiune surdă între programele tehnocrate de reformă socială, autoritatea organizaţiilor, care doreau să-şi sporească controlul în promovarea intereselor proprii şi controlul partidului comunist. În SUA se dezvoltase o direcţie de inovaţie socială a organizaţiilor, susţinută de specialişti: promovarea unui stil de conducere democrat participativ, fundat şi acesta pe presupoziţia că organizaţia este dominată de un interes comun al patronatului şi salariaţilor. În sociologie se schiţa, astfel, o cale de contribuţie posibilă a ştiinţei la 14 CĂTĂLIN ZAMFIR 7 3 inovaţia socială. Şi în România a existat un asemenea proiect. Cât de influent a fost acest program este greu de apreciat. 5. Tranziţia fostelor ţări socialiste oferă un caz excelent de proiectare a schimbărilor structurale, dar şi unul al iluziilor şi dezamăgirilor. După revoluţia din 1989 s-a produs o explozie a preocupării pentru cum va fi noua societate. A existat iluzia că este nevoie masiv de sociologi pentru a proiecta ce societate vrem să construim. În construirea noului sistem politic după Revoluţie – parlament, guvern – sociologii au fost suprareprezentaţi. Noile instituţii au lansat, pe diferite canale, chemări: „avem nevoie de sociologi”. Rapid ne-am lămurit însă. Vrem să construim nu o societate în general, globală, ci o economie de piaţă şi un sistem politic pluripartidist. Şi pentru o asemenea construcţie este treaba juriştilor – legile noului sistem –, de politicieni care să promoveze noului sistem politic şi, evident, de economişti care să pună economia de piaţă în mişcare. Dar societatea? Societatea va fi rezultatul acestor schimbări. Ce tip de societate vrem nu mai este obiectul unei reforme, a unei construcţii proiectate. Semnificativ este că nu a apărut termenul de reformă socială, ci reforme în diferite sectoare ale vieţii sociale: reforma economică, reforma sistemului politic, reforma învăţământului, reforma sistemului sanitar etc. Nici nu era clar ce ar fi însemnat o reformă socială. Socialul se va schimba, dar ca rezultat, nu ca realizare a unui obiectiv explicit formulat care să mobilizeze un efort colectiv. Cazul societăţilor socialiste „în tranziţie” spre o formă de organizare de tip capitalist prezintă un interes unic: o reconstrucţie socială 4 . bazată pe un proiect – program 6. „Criza statului bunăstării”. Dezvoltarea explozivă a statului bunăstării în zona dezvoltată a Occidentului a ajuns rapid la limitele resurselor financiare, care crescuseră rapid, dincolo de limita suportabilităţii. Criza statului bunăstării nu a dus la un „stat mai mic”, cum promova neoliberalismul. Dar a devenit evident că este risipitor şi neglijent în proiectarea politicilor sociale. A devenit presantă nevoia de creştere a eficienţei sociale – o nouă temă de interes central –, de promovare a unor inovaţii sociale care să asigure o creştere a eficienţei statului bunăstării. La aceasta s-a adăugat şi lărgirea problemelor sociale care trebuie să intre în responsabilitatea statului. Segmentul „sărac” putea fi abordat cu suport financiar, cu mecanismele pe care statul le poseda. Dar marile probleme sociale nu pot fi soluţionate doar cu „bani”: tema globală a excluziunii/ incluziunii sociale, delincvenţa, care este tot mai greu de controlat, iar controlul prin forţă pare să aibă mai mult efecte negative 3 Cătălin Zamfir (coordonator), Dezvoltarea umană a întreprinderii, Bucureşti, Editura Academiei Române, 1980; Cătălin Zamfir, Un sociolog despre muncă şi satisfacţie, Bucureşti, Editura Politică, 1978; Cătălin Zamfir şi Iancu Filipescu, Sociologie industrială, Bucureşti, Editura Institutului Politehnic, 1984. 4 Lucrarea mea Analiza critică a tranziţiei (Polirom, 2004) oferă un exerciţiu de analiză a unei societăţi care nu se constituie printr-un proces „organic”, ci proiectat, pe baza unui pachet de strategii. Întreaga lucrare se focalizează pe identificarea strategiilor care au fost puse în act şi pe evaluarea rezultatelor produse. 8 CONTEXTUL SOCIAL, SOCIOLOGIA ŞI TEMATICA INOVAŢIEI SOCIALE 15 decât pozitive, violenţa şi riscul exploziilor sociale, consumul de droguri. Pentru toate acestea este nevoie de o reformă a sistemului public. Exemplul cel mai clar este reforma întreprinsă în Marea Britanie. Statul englez este reorganizat, în ultimii 5 . ani, prin centrarea lui pe obiectivul promovării inovaţiei sociale 7. O lume tot mai polarizată. În ultimele decenii, Occidentul a început să fie îngrijorat de riscul exploziv al adâncirii decalajelor mondiale. Politicile de suport pentru zonele sărace ale lumii s-au dezvoltat şi, de asemenea, îngrijorarea pentru rezultatele modeste ale acestor politici. S-a crezut că este simplu să rezolvi problema prin suport financiar. A devenit clar că rezultatele sunt nu numai 6 nesatisfăcătoare, dar au şi efecte perverse. Şi aici se pune problema inovaţiei . 8. Construirea unei noi societăţi: societatea europeană. Uniunea Europeană a lansat, în ultimele două decenii, un amplu program de construire a unei societăţi 7 europene . Este o construcţie inovativă, de o amploare fără precedent. Procesul este de abia în primele faze, dar literatura dedicată este explozivă. 9. Criza de sistem a lumii. Anii ’60 au fost dominaţi de o euforie a creşterii economice. Economia părea a se afla într-o creştere nelimitată, cu un ritm rapid, fără obstacole importante. La nivel global nu era, deci, nimic de decis/ schimbat. Motorul era economia. Anii ’70 s-au confruntat cu şocul rapoartelor către Clubul de la Roma. În 1972 a apărut primul raport, care a produs un prim şoc ştiinţific şi politic: Limitele creşterii. Raportul argumenta că, într-un viitor previzibil, lumea se va confrunta cu o uriaşă criză a însăşi creşterii economice. Avertismentul a fost confirmat de criza petrolului din 1974. Conştientizarea limitelor creşterii economice impune căutarea urgentă a unei dramatice schimbări de strategie mondială. Următoarele rapoarte au mai îndulcit drama mesajului, dar niciunul nu a abandonat avertismentul dat de conştientizarea limitelor creşterii. Îndoielile faţă de optimismul naiv al creşterii fără limite au continuat în forme variate. Şi odată cu ele, căutările de noi soluţii strategice. Înlocuirea creşterii fără limite cu o dezvoltare durabilă, temă promovată cu forţă de UNDP, implica înlocuirea unui viitor automat bun cu presiunea de inovaţie a strategiilor globale. Să mai dau un exemplu. Prestigiosul sociolog Immanuel Wallerstein argumentează iminenta criză globală de structură a sistemului global capitalist, care impune un nou câmp de 8 inovare strategică globală . Actuala criză financiar-economică, care pare a se globaliza şi ea, repune nevoia unor schimbări strategice. 5 Studiul Aurei Matei şi Iulian Stănescu din acest volum este o trecere excelentă în revistă a restructurării guvernării britanice axate pe obiectivul promovării inovaţiei sociale. 6 O trecere în revistă a politicilor de dezvoltare socială mondială este pe larg analizată în Tim Forszth (ed.), Encyclopedia of International Development, Londra, Routledge, 2005. 7 Din masa de literatură dedicată acestei probleme citez doar Simona Stănescu, Modelul social european, în Cătălin Zamfir şi Laura Stoica (coordonatori), O nouă provocare: dezvoltarea socială, Iaşi, Editura Polirom, 2006. 8 Immanuel Wallerstein, After Developmentalism and Globalization, What? adresare marcantă în cadrul conferinţei, „Development Challenges for the 21st Century”, Cornell University, Oct. 1, 2004, Social Forces, March, 83 (3): 1. 16 CĂTĂLIN ZAMFIR 9 TEMATICA DEZVOLTĂRII SOCIALE PROIECTATE, ÎN SOCIOLOGIA ROMÂNEASCĂ ACTUALĂ Pe fondul creşterii interesului pentru inovaţia socială cred că a început să se cristalizeze o schimbare de paradigmă: trecerea de la dezvoltarea socială „naturală”, „organică” la „dezvoltarea socială proiectată”. Aşteptările iniţiale despre faptul că România avea oportunitatea unei reconstrucţii sociale globale proiectate ofereau speranţa unui rol important al sociologiei. Destrămarea rapidă a acestei iluzii a fost un factor important generator al unei crize a sociologiei româneşti. Entuziasmul sociologic al anilor ’60 nu s-a mai produs la aceleaşi dimensiuni, în cele două decenii ale tranziţiei. Locul speranţelor iniţiale a fost rapid înlocuit de confuzie. Din nou România s-a aflat într-o situaţie similară cu cea din secolul al XIX-lea. După Revoluţia din 1989, România nu era o societate la marginea Occidentului, care se putea dezvolta fără rupturi dramatice, doar prin asimilarea unor instituţii probate de a fi avut succes în Occident, ci o societate socialistă, care trebuia restructurată şi reconstruită pe o nouă cale. Iarăşi nu se punea problema unei inovări radicale, ci preluarea experienţei occidentale. Procesul s-a dovedit a fi mult mai complex decât ne imaginam, conţinând el însuşi componente importante de inovaţie, generate de procesul tranziţiei şi reformei. Noutatea nu era a sistemului instituţional din Occident, ci a strategiei de schimbare. În 1990, experţii americani cu care am discutat strategia românească a tranziţiei au ţinut mereu să precizeze: nimeni nu a mai avut experienţa unei asemenea tranziţii. Tranziţia este o noutate absolută, un spaţiu de inovaţie. Era vital, deci, să se găsească soluţii inovative de asigurare a unei tranziţii de succes. Refuzul de a se asuma situaţia de inovaţie este, cred eu, o cauză importantă a eşecurilor tranziţiei. În primii ani după revoluţie s-a declanşat o campanie obsesivă împotriva „originalităţii” în toate domeniile. Una dintre lozincile preferate era „ce, vrem o democraţie originală?”. Reacţia negativă faţă de inovaţia socială pare că persistă. Nu pot să nu invoc un caz din 2008. Institutul nostru a făcut un proiect de cercetare pe tematica inovaţiei sociale. Un expert al CNCSIS, nu mă interesează numele, a propus respingerea proiectului cu argumentul că „tema inovaţiei sociale este depăşită”. Că un coleg crede acest lucru nu este în sine prea îngrijorător. Surprinzător este că comisia de specialitate a CNCSIS şi consiliul instituţiei au acceptat o asemenea estimare aberantă. Pe de o parte, ideea „originalităţii” era suspectată de a se rătăci pe căi care purtau mai mult reminiscenţe ale concepţiilor comuniste, în loc de a asuma experienţa occidentală de succes. Reacţia ciudată împotriva „inovaţiei” sociale a făcut loc preluării necritice a tuturor ideilor venite de la experţii din Occident. Acum putem constata că tranziţia noastră pare a fi un mozaic: preluări de fragmente din experienţa occidentală, care se potrivesc sau nu împreună, şi acestea filtrate de înţelegerea, mai bună sau, mai degrabă, mediocră, a unor experţi occidentali. 10 CONTEXTUL SOCIAL, SOCIOLOGIA ŞI TEMATICA INOVAŢIEI SOCIALE 17 Rezumând, se impuneau, în procesul unei tranziţii eficace, inovaţii la trei niveluri: A. crearea unui sistem global coerent, nu din cioburile colorate ale experienţei occidentale; B. identificarea unei strategii a asigurării unei tranziţii de succes, neexperimentată încă în lume; C. componentele sectoriale ale construcţiei sociale, care trebuiau să fie adaptate, atât unele la altele, cât şi situaţiei societăţii noastre, în momentul dat. Domeniul politicilor sociale a părut, de la început, o direcţie în care sociologia putea aduce o contribuţie importantă la construcţia socială. Statul urma să aibă un rol important în lansarea unor programe de schimbare socială. Noul sistem politic putea să iniţieze programe sociale pentru prevenirea şi diminuarea problemelor grave ale societăţii româneşti. Cum putea sociologia să contribuie la dezvoltarea politicilor sociale? Concentrarea pe tematica problemelor sociale ale României şi pe politicile sociale de răspuns oferea o oportunitate sociologiei de a contribui la o tranziţie de succes: scurtarea timpului şi diminuarea costurilor economice şi umane ale schimbării. Pe lângă contribuţii de substanţă, dezvoltarea unei culturi a politicii sociale cronic deficitară se prefigura a fi o nouă posibilitate a unui activism sociologic. În primii ani a existat un entuziasm de a introduce cursuri universitare noi pe această temă. S-au publicat cărţi despre teoria politicilor sociale, s-au făcut teze de licenţă şi de doctorat. Au fost realizate numeroase studii asupra politicilor sociale în România, în perioada critică a tranziţiei. Era clar că în tranziţia românească, politicile sociale trebuiau să fie dezvoltate nu într-un context strict politic, abstract, ci pe o înţelegere a problemelor sociale cu care societatea noastră se confrunta. Analiza problemelor sociale a devenit un câmp necesar al unor politici sociale inovative, complementar cu asimilarea experienţei occidentale. De aceea problemele sociale analizate au constituit o componentă importantă a inovaţiei. Aş cita câteva direcţii de cercetare a problemelor sociale: condiţiile social-economice ale populaţiei romilor, sărăcia, copiii abandonaţi/ neglijaţi, structura socială şi construirea clasei mijlocii. Descentralizarea administrativă a deschis un nou câmp. Mai ales universităţile regionale s-au angajat în studii ample de diagnoză a problemelor sociale ale judeţelor şi oraşelor, oferind o bază pentru politici sociale locale. O altă direcţie care a început, pe parcurs, să se contureze este tematica dezvoltării capacităţii de proiectare şi implementare a programelor de dezvoltare socială. Conturarea unei paradigme a dezvoltări sociale proiectate a fost o direcţie 9 importantă . Studiile asupra „capitalului social şi uman” se înscriu pe aceeaşi linie. 9 Cătălin Zamfir şi Laura Stoica (coordonatori), O nouă provocare: Dezvoltarea socială, Iaşi, Editura Polirom, 2006; Cătălin Zamfir şi Simona Stănescu (coordonatori), Enciclopedia dezvoltării sociale, Iaşi, Editura Polirom, 2007; Cătălin Zamfir, Laura Gabriela Stoica şi Manuela Sofia Stănculescu (coordonatori), Proiectarea dezvoltării sociale, ICCV, 2007. 18 CĂTĂLIN ZAMFIR 11 Programul centrat pe teza că economia de piaţă şi societatea civilă rezolvă toate problemele sociale s-a dovedit a fi o iluzie, cu efecte dezastruoase într-o ţară ca România, care se confrunta cu naivităţile începutului şi cu confuzia unei construcţii care s-a dovedit a suferi de întârzieri. A crescut interesul pentru reforma sistemului public, au sporit preocupările pentru eficienţa socială şi pentru dezvoltarea de programe/ proiecte sociale. Reforma sistemului de administraţie publică are ca o componentă importantă orientarea sa pe programe/ proiecte şi trecerea de la finanţarea instituţională la finanţarea pe proiecte. Criza financiară mondială actuală a repus problema rolului sistemului public nu numai în dezvoltarea socială, dar şi în susţinerea şi stimularea economiei. Preocuparea pentru creşterea eficienţei sociale a utilizării resurselor publice este pe cale de a deveni, ea însăşi, o sursă esenţială a dezvoltării. Programele internaţionale şi naţionale au fost completate de stimularea iniţiativelor locale şi difuzarea experienţelor care s-au dovedit viabile. Programele dezvoltate de comunităţi au demonstrat nu numai inovativitate, dar şi o capacitate deosebită de mobilizare a resurselor locale şi comunitare. Nu este întâmplător că parteneriatul public – privat şi tema ONG au cunoscut o amploare rapidă, fiind unele dintre abordările importante ale tematicii inovaţiei sociale. Putem prevedea că se va produce o orientare mondială spre proiectarea 10 dezvoltării sociale , la toate nivelurile: mondial, regional, naţional şi local. Inovaţia socială capătă o nouă dimensiune: alegerea între alternative, în funcţie de evaluarea eficienţei lor potenţiale. ocial innovation, as all other social topics, comes into the focus of the research not as a phase in the logic of the S cognitive reflection, but as a reflex of the emergencies raised out of the dynamic of the collectivities. The social context offers to the topic of social innovation a specific profile. In the Western sociology, this topic started to raise interest only in the last years. This study identifies nine social contexts that marked the social innovation approach. A distinct attention is given to the present Romanian sociological thinking. I try to answer the question ‘why is Romanian sociology about to pay a special attention to the topic of social innovation?’ Approaching this topic represents one of the signs that the Romanian sociology is about to leave its present crisis and, in the mean time, it indicates a direction of development. Keywords: social innovation, dissemination, assimilation, sociology/ Romanian sociology. 10 Mircea Maliţa, Elena Gheorghiu, O viziune globală a dezvoltării sociale, în Cătălin Zamfir şi Laura Stoica (coordonatori), O nouă provocare: dezvoltarea social, Iaşi, Editura Polirom, 2006. 